Amsterdamissa kokeillaan erikoista keinoa alkoholismin haittojen vähentämiseksi.

Amsterdamin Oosterparkin lähistön asukkaat kokivat puistossa notkuvat alkoholistit häiriöksi. ZUMAWIRE / MVPHOTOS

Aamuisin yhdeksältä parisenkymmentä alkoholistia kerääntyy pienen puutarhavajan luo Amsterdamissa. He valmistautuvat oluttölkki kädessä ja tupakka huulessa siivoamaan kaupungin katuja.

Päivän työstä he saavat kymmenen euroa, puoli toppaa sätkätupakanpuruja ja – kaikkein tärkeimpänä – viisi tölkkiä olutta: kaksi päivän aluksi, kaksi lounaalla ja yhden töiden jälkeen.

– Tämä ryhmä kroonisia alkoholisteja aiheutti häiriötä Amsterdamin Oosterparkissa: tappeluja, meteliä ja törkeitä kommentteja naisille, sanoo Gerrie Holterman, joka johtaa Alankomaiden valtion tuella ja lahjoitusvaroin rahoitettua projektia.

– Tavoite on pitää heidät kiireisinä ja saada heidät tekemään jotain, jotteivät he aiheuta häiriötä kadulla.

Mielikuvituksellinen lähestymistapa ongelman ratkaisuun osoittaa tyypillistä hollantilaista käytännönläheisyyttä. Monessa muussa maassa kaljapalkka alkoholistille lienee pöyristyksen aihe.

”Kaikki hyötyvät”

Alkoholistit siivoavat kolmena päivänä viikossa. Aamulla he istuvat ison pöydän ääressä siemailemassa olutta ja kahvia, ennen kuin siirtyvät kadulle.

– Luulisin, että puhun koko porukan puolesta kun sanon, ettemme tulisi tänne, jos emme saisi kaljaa, sanoo yksi alkoholisteista, Frank.

– Tarvitsemme alkoholia toimiaksemme, se on kroonisen alkoholismin huono puoli, 45-vuotias Frank sanoo.

Lounasaikaan porukka palaa pöydän ääreen syömän lämpimän aterian, jonka kyytipojaksi nautitaan pari olutta. Työpäivä päättyy puoli neljältä, ja viimeiset oluet jaetaan.

– Tämä täytyy nähdä niin, että kaikki hyötyvät. He eivät ole enää puistossa, he juovat vähemmän, he syövät paremmin ja heillä on jotain tekemistä päivän aikana, Holterman sanoo.

Hän huomauttaa, että esimerkiksi heroinisteillekin on valvottuja piikityspisteitä – miksei siis alkoholisteille annettaisi olutta.

Väheneekö juominen?

Alankomaat tunnetaan vapaamielisestä päihdepolitiikastaan. EPA / AOP

Myös paikalliset asukkaat ovat tyytyväisiä, ja tervehtivät usein siivoojia.

– Nyt he tekevät jotain hyödyllistä sen sijaan, että notkuisivat puistossa, Oosterparkin lähistöllä asuva nainen sanoo.

Frankin mukaan siivousprojekti on antanut rakennetta elämään, jossa sitä ei ennen juuri ollut.

Siitä, onko projekti vähentänyt juomisen määrää, alkoholistit ovat kahta mieltä. Vincent, 48, sanoo, ettei hänen tee työpäivän jälkeen välttämättä ollenkaan mieli juoda.

– Lisäksi on hyvä, että he antavat meille mietoa, 5-prosenttista olutta eikä 11- tai 12-prosenttista olutta, jota tapasin juoda.

Frank on skeptisempi.

– Totta kai juomme hallitummin, mutta minä en usko, että juomme vähemmän. Kun lähdemme täältä, menemme kauppaan ja ostamme saamallamme 10 eurolla olutta.

Hänen mukaansa vanhat tavat palaavat, kun porukka ei tee siivoustöitä.

Lähde: AFP